Irina Slutskaja

**Irina** **Eduardovna** **Slutskaja** (sündinud 9. veebruaril 1979 Moskvas) on Venemaa iluuisutaja, kahekordne maailmameister ja seitsmekordne Euroopa meister naiste üksiksõidus.

Slutskaja sooritas esimese naisena võistlusel hüpete kaskaadi kolmekordsest *Lutz*'ust ja kolmekordsest *loop*'ist. Ta oli ka naistest esimene, kel õnnestus võistlusel hüpete kaskaad kolmekordsest *salchow*'ist, kolmekordsest *loop*'ist ja kahekordsest *toe loop*'ist. Slutskaja tõi iluuisutamisesse uue elemendi – jalavahetusega kahekordse Bielmanni pirueti.

Slutskaja on ainsa naisena võitnud Euroopa meistrivõistlustel iluuisutamises seitse kulda, tal on iluuisutamise *grand prix*' finaalist neli kulda ja medalile on ta *grand prix*' finaalis tulnud üheksa korda. Ta on esimene naine, kes tõi Venemaale iluuisutamise üksiksõidus olümpiamedali ja tuli Venemaa esindajana Euroopa meistriks.

## Sportlaskarjäär
Rahvusvaheliste võistlustega alustas Slutskaja 1993. aastal, mil võitis juunioride maailmameistrivõistlustel 8. koha. Järgmisel aastal tuli ta Michelle Kwani (USA) ja Krisztina Czakó (Ungari) järel pronksmedalile ning ülejärgmisel aastal Jelena Ivanova (Venemaa) ja Czakó ees juunioride maailmameistriks.

1994. aastal tuli Slutskaja Venemaa juunioride meistriks ja Venemaa meistrivõistlustel jäi Olga Markova ja Maria Butõrskaja järel kolmandaks. 

1995. aastal oli ta Butõrskaja ja Markova järel taas kolmas, kuid sel aastal saadeti ta juba tiitlivõistlustele. Euroopa meistrivõistlustel tuli Slutskaja 5. ja maailmameistrivõistlustel 7. kohale.

1996. aastal kaotas Slutskaja Venemaa meistrivõistlustel Butõrskajale, kuid edestas Markovat. See-eest tuli ta samal aastal viiekordse Euroopa meistri Surya Bonaly (Prantsusmaa) ja Butõrskaja ees Euroopa meistriks ja sai maailmameistrivõistlustel Kwani ja Chen Lu (Hiina) järel pronksmedali. Butõrskaja oli neljas ja Bonaly viies. Hooaja lõpus peeti esimest korda iluuisutamise *grand prix*' finaal, kus Slutskaja tuli Kwani järel teiseks.

1997. aastal oli Slutskaja Venemaa meistrivõistlustel taas Butõrskaja ja Markova järel kolmas, kuid kaitses Euroopa meistri tiitlit Czakó ees. Samal tiitlivõistlusel oli Butõrskaja neljas, Markova aga kaheksas. Maailmameistrivõistlustel jäi Slutskaja 4. kohale (Butõrskaja 5., Czakó 7., Chen alles 25. kohal). Kaksikvõit läks USA-sse, kulla sai Tara Lipinski ja hõbeda Kwan. *Grand prix*' finaalis oli Slutskaja kolmas, kaksikvõidu saavutasid sealgi Lipinski ja Kwan. Butõrskaja ja Markova olid sel võistlusel 4. ja 5. kohal.

Suurtest tiitlitest hoolimata jäi Slutskaja 1998. aasta Venemaa meistrivõistlustel 4. kohale. Medalid läksid Butõrskajale, Julia Soldatovale ja Jelena Sokolovale. Markova oli alles kümnes ja see hooaeg jäi talle ka viimaseks. Euroopa meistrivõistlustel suutis Slutskaja aga Butõrskaja järel teiseks tulla (Czakó  5., Bonaly 6., Soldatova 7. kohal). Maailmameistrivõistlustel kaotas ta Kwanile, kuid tuli Butõrskaja ja Tanja Szewczenko (Saksamaa) ees hõbemedalile (Sokolova 8. kohal). Olümpiamängudel saavutasid Lipinski ja Kwan kaksikvõidu. Chen sai pronksmedali, talle kaotasid napilt Butõrskaja ja Slutskaja. Sokolova oli 7. ja Bonaly 10. kohal. *Grand prix*' finaalis oli Slutskaja neljas, poodiumile jõudsid Lipinski, Szewczenko ja Butõrskaja (Sokolova 5. kohal).

1999. aastal jäi Slutskaja Venemaa meistrivõistlustel taas neljandaks. Medalid võitsid Butõrskaja, Soldatova ja Viktoria Voltškova (Sokolova 5. kohal). Seetõttu jäi Slutskaja välja nii Euroopa meistrivõistlustelt kui maailmameistrivõistlustelt ja sai osaleda üksnes *grand prix*' finaalis, kuhu pääseb kutsetega. Võistluse üllatusvõitjaks tuli Tatjana Malinina (Usbekistan), järgnesid Butõrskaja, Slutskaja ja Sokolova.

Alles aastal 2000 õnnestus Slutskajal tulla Venemaa meistriks. Talle järgnesid Butõrskaja, Soldatova ja Voltškova, Sokolova oli 6. kohal. Samal aastal tuli Slutskaja Euroopa meistriks (Butõrskaja ja Voltškova ees) ning maailmameistrivõistlustel kaotas ta üksnes Kwanile (Butõrskaja 3., Voltškova 6. kohal). *Grand prix*' finaalis õnnestus tal lõpuks Kwan alistada (Butõrskaja 3., Soldatova 4., Voltškova 6. kohal).

2001. aastal oli Slutskaja sama edukas. Ta tuli Venemaa meistriks Voltškova, Butõrskaja ja Sokolova ees, Euroopa meistriks Butõrskaja ja Voltškova ees ning sai maailmameistrivõistlustel Kwani järel hõbeda (Sarah Hughes (USA) oli 3., Butõrskaja 4., Voltškova 6. kohal). *Grand prix*' finaalis võitis ta Kwani teist korda (Hughes 3., Butõrskaja 4., Sokolova 6. kohal).

2002. aastal tuli Slutskaja kolmandat korda järjest Venemaa meistriks, alistades Butõrskaja, Voltškova ja Sokolova. Euroopa meistrivõistlustel sai Venemaa teist aastat järjest kolmikvõidu, kuid seekord kaotas Slutskaja Butõrskajale, Voltškova oli kolmas. Olümpiamängudel võitis Slutskaja ja Kwani ees kulla Hughes (Butõrskaja 6., Voltškova 9. kohal). Sel aastal tuli Slutskaja esimest korda Kwani ees maailmameistriks (Voltškova 7. kohal, Butõrskaja katkestas võistluse). *Grand prix*' finaalis alistas ta Kwani juba kolmandat korda järjest (Hughes oli 3., Butõrskaja 4. kohal).

2003. aastal jäi ta Venemaa meistrivõistlustel Sokolova järel teiseks. Euroopa meistriks tuli ta juba viiendat korda ja Sokolova tagas Venemaale kaksikvõidu. Maailmameistrivõistlustest Slutskaja loobus (Kwan võitis Sokolova ees), *grand prix*' finaalis kaotas Sasha Cohenile (USA) ja jäi teiseks (Voltškova oli 3., Shizuka Arakawa (Jaapan) 4. kohal).

2004. aastal jättis Slutskaja haiguse tõttu hooaja vahele, kuid osales siiski maailmameistrivõistlustel, kus jäi 9. kohale. Maailmameistriks tuli Arakawa, Cohen sai hõbeda ja Kwan pronksi; Sokolova oli kümnes. 

2005. aasta oli Slutskajale hiilgav. Ta tuli Sokolova ees Venemaa meistriks, Susanna Pöykiö (Soome) ees Euroopa meistriks (Sokolova 5. kohal) ning Coheni ees maailmameistriks (Kwan 4., Sokolova 7., Arakawa 9. kohal). Lõpuks võitis ta ka neljandat korda *grand prix*' finaali (Arakawa sai hõbeda). Kuuekordse Euroopa meistrina oli Slutskaja jõudnud samale tasemele Sonja Henie ja Katarina Wittiga. 

2006. aastal tuli ta seitsmendat korda Euroopa meistriks ja oli Torino taliolümpiamängude peamine kullasoosik, kuid võitjaks tuli hoopis Arakawa, Cohen sai hõbeda ja Slutskaja pronksi. *Grand prix*' finaalis jäi Slutskaja sel aastal Mao Asada (Jaapan) järel teiseks.

2006. aasta maailmameistrivõistlustest Slutskaja loobus. Esialgu ütles ta ajakirjandusele, et loobub võistlemast ajutiselt, kuid 10. aprillil 2007. aastal teatas ta, et ta ootab koos abikaasa Sergeiga last. Poeg Artjom sündis novembris. 22. novembril 2008. aastal andis Slutskaja teada, et ei kavatse võistlussporti naasta, sest on juba peaaegu kõik saavutanud ja tal puudub naasmiseks motivatsioon.

## Saavutused

### [[Olümpiamängud]]el

* 2002  Salt Lake Citys  
** hõbemedal naiste üksiksõidus
* 2006  Torinos 
**   pronksmedal naiste üksiksõidus

### [[Iluuisutamise maailmameistrivõistlused|Maailmameistrivõistlustel]]
* 1996  Edmontonis 
**  pronksmedal naiste üksiksõidus
* 1998  Minneapolises 
**  hõbemedal naiste üksiksõidus
* 2000  Nice'is 
**  hõbemedal naiste üksiksõidus
* 2001  Vancouveris 
**  hõbemedal naiste üksiksõidus
* 2002  Naganos 
**  **maailmameister** naiste üksiksõidus
* 2005  Moskvas 
**  **maailmameister** naiste üksiksõidus

## Isiklikku

Irina Slutskaja on 160 cm pikk. 

1999. aastal abiellus Slutskaja Sergei Mihhejeviga, kes on meistrikandidaat poksis.

Tema treener oli Žanna Gromova ja koreograaf Sergei Petuhhov.

## Vaata ka
*Iluuisutamine 1998. aasta taliolümpiamängudel
*Iluuisutamine 2002. aasta taliolümpiamängudel
*Iluuisutamine 2006. aasta taliolümpiamängudel

## Välislingid

*Irina Slutskaja koduleht